Na temelju članka 25. Statuta Hrvatskog planinarskog društva „Lipa“ Sesvete; članka 13.Zakona o udrugama (Narodne novine 74/14) i članka 14. Zakona o sportu (Narodne novine 71/06, 150/08, 124/10, 124/11, 86/12 i 94/13 i 85/15**),** Skupština Hrvatskog planinarskog društva „Lipa“ Sesvete, održana dana 12. rujna 2015. godine, donosi:

**STATUT**

**HRVATSKOG PLANINARSKOG DRUŠTVA „LIPA“ SESVETE**

**I. OPĆE ODREDBE**

**Članak 1.**

Ovim statutom reguliraju se odredbe o nazivu, sjedištu, o zastupanju; izgledu pečata; o ciljevima i području djelovanja sukladno ciljevima, djelatnostima kojima se ostvaruju ciljevi te gospodarskim djelatnostima sukladno zakonu; o načinu osiguranja javnosti djelovanja udruge; o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata; izboru i opozivu likvidatora udruge; međusobnim pravima i obvezama udruge i ustrojstvenih oblika, prestanku postojanja udruge; o imovini, načinu stjecanja i raspolaganju imovinom; o postupku s imovinom u slučaju prestanka postojanja udruge te o načinu rješavanja sporova i sukoba interesa unutar udruge te drugim pitanjima od značaja za udrugu.

Hrvatsko planinarsko društvo „Lipa“ Sesvete (u daljnem tekstu: Društvo) dragovoljna je, samostalna interesna i izvanstranačka udruga ljubitelja planina i planinske prirode te prirodnih i povijesnih znamenitosti u planinama.

**Članak 2.**

Naziv Društva: Hrvatsko planinarsko društvo „Lipa“ Sesvete.

Skraćeni naziv Društva: HPD LIPA SESVETE.

Sjedište Društva: Trg Dragutina Domjanića 6, 10360 Sesvete.

Odluku o adresi Društva donosi Upravni odbor Društva.

Društvo djeluje na području Republike Hrvatske.

**Članak 3.**

Društvo je neprofitna pravna osoba registrirana pri Gradskom uredu za opću upravu.

**Članak 4.**

Djelovanje Društva je javno.

Radi popularizacije planinarstva Društvo o svojim programima i aktivnostima obavješćuje javnost u sredstvima javnog priopćavanja, internetom, u oglasnim ormarićima, na oglasnim pločama i predavanjima.

**Članak 5.**

Društvo ima znak, pečat i zastavu.

Znak Društva je pravokutnog oblika s ucrtanom krivuljom koja predstavlja vrhove Lipa i Rog te sa stiliziranim listom lipe dio kojega je zelene boje; ispod simbola upisan je tekst HPD LIPA SESVETE od 1952.

Pečat Društva je okruglog oblika promjera 3 cm sa znakom Hrvatskog planinarskog saveza u sredini i upisanim tekstom uz rub: HRVATSKO PLANINARSKO DRUŠTVO LIPA SESVETE.

Za administrativne poslove Društvo upotrebljava identičan pečat promjera 20 mm.

Zastava Društva je bijele boje sa znakom Društva u sredini, u sjecištu dijagonala. Omjer širine i dužine zastave je 1 : 2.

**Članak 6.**

Društvo predstavlja i zastupa predsjednik Društva i dopredsjednik. Upravni odbor može ovlastiti i druge osobe za zastupanje Udruge.

Rad u Društvu je dragovoljan društveni rad koji se obavlja sukladno načelima javnosti, kolegijalnosti, informiranosti, odgovornosti, reizbornosti i demokratskog odlučivanja.

**II. CILJEVI, PODRUČJE DJELOVANJA I DJELATNOSTI**

**Članak 7.**

Ciljevi i zadaci Društva su:

- razvijanje i obogaćivanje kulture planinarenja te aktivnog boravka u prirodi;

- razvijanje svih vrsta planinarske djelatnosti;

- unapređenje zaštite okoliša i

- podizanje svijesti o vrijednostima prirodne i kulturne baštine.

Udruga sukladno ciljevima djeluje na području sporta.

**Članak 8.**

Djelatnosti Društva su:

- organiziranje i vođenje planinarskih izleta svih vrsta, tura, pohoda, susreta, sletova, ekspedicija, logorovanja, planinarskih natjecanja i drugih planinarskih društvenih akcija;

- sudjelovanje u izgradnji, čuvanju i održavanju planinarskih staza, putova, domova, kuća i skloništa;

- organiziranje predavanja i ostalih događanja s planinarskom tematikom;

- izdavanjem publikacija s područja djelatnosti Društva sukladno zakonu;

- uspostavljanje i održavanje veza s drugim planinarskim i srodnim organizacijama i

- promicanje planinarskih vrijednosti među mladima i drugim građanima.

**III. ČLANSTVO U DRUŠTVU**

**Članak 9.**

Članom Društva mogu postati svi građani Republike Hrvatske te strani državljani.

Za osobu mlađu od 14 godina, pisanu izjavu o učlanjivanju u Društvo daje zakonski zastupnik ili skrbnik, a za maloljetnu osobu s navršenih 14 godina, zakonski zastupnik ili skrbnik daje pisanu suglasnost.

Članom Društva postaje se dragovoljnim upisom u registar članova te prihvaćanjem odredbi Statuta Društva.

Članstvo se dokazuje planinarskom iskaznicom i plaćenom članarinom za tekuću godinu.

Visinu članarine određuje Upravni odbor Društva.

Članovi mogu biti: redovni, pripravnici i počasni.

Redovni član je osoba koja je član Društva najmanje šest mjeseci te je sudjelovala na šest izleta u organizaciji Društva ili osoba koja je dvije godine za redom platila članarinu u Društvu, tj. redovnim članom postaje trenutkom plaćanja članarine za drugu godinu.

Pripravnik je osoba koja ne ispunjava uvjete za redovnog člana.

Počasni član može postati fizička osoba koja je svojim zaslugama doprinjela unaprijeđenju, razvoju i promidžbi Društva. Imenuje ga Upravni odbor Društva i oslobođen je plaćanja članarine.

Evidencija članova Društva vodi se u tajništvu Društva, a vodi ju osoba određena odlukom Upravnog odbora Društva.

Popis članova vodi se elektronički a mora sadržavati podatke o imenu i prezimenu člana, njegovom osobnom identifikacijskom broju (OIB), datumu rođenja, datumu pristupanja Društvu i datumu prestanka članstva u Društvu.

Popis članova uvijek mora biti dostupan na uvid svim članovima Društva i nadležnim tijelima, na njihov zahtjev.

**Članak 10.**

Svaki član ima pravo:

aktivno sudjelovati u radu Društva i baviti se planinarskim aktivnostima Društva te koristiti povlastice vezane uz članstvo u planinarskoj udruzi.

Redovni članovi sudjeluju u donošenju odluka, mogu birati i biti birani u tijela Društva.

**Članak 11.**

Obveze i odgovornosti članova Društva su:

- redovito plaćati članarinu;

- izvršavati preuzete obveze;

- čuvati materijalna dobra Društva;

- držati se pravila i normi Društva i

- čuvati ugled Društva.

**Članak 12.**

Članstvo u Društvu prestaje:

- dragovoljnim istupanjem,

- isključenjem po odluci Suda časti Društva i

- neplaćanjem članarine.

Član se briše iz Registra članova bez posebne odluke ukoliko do 31. prosinca tekuće godine ne plati članarinu za tu godinu.

**Članak 13.**

Društvo se može udruživati u saveze ili zajednice udruga te u međunarodne udruge.

Odluku o udruživanju ili istupanju donosi Skupština Društva na prijedlog Upravnog odbora Društva.

**IV. TJELA DRUŠTVA**

**Članak 14.**

Tijela Društva su:

1. Skupština
2. Upravni odbor
3. Nadzorni odbor
4. Sud časti
5. Predsjednik
6. Dopredsjednik
7. Tajnik
8. Blagajnik

**SKUPŠTINA**

**Članak 15.**

Skupština je najviše tijelo Društva.

Skupštinu sačinjavaju svi redovni poslovno sposobni članovi Društva.

Skupština radi u sjednicama. Sjednice mogu biti redovne, izvanredne i izborne.

Redovne sjednice Skupštine održavaju se jednom godišnje, tijekom proljeća.

Izvanredne sjednice Skupštine održavaju se prema potrebi.

Izborna sjednica Skupštine održava se svake četvrte godine, u terminu redovne sjednice Skupštine.

**Članak 16.**

Radovnu i izbornu sjednicu Skupštine saziva predsjednik Društva najmanje osam dana prije ugovorenog dana održavanja. U odluci o sazivanju Skupštine utvrđuje se dnevni red sjednice, te dan i mjesto održavanja sjednice.

Izvanrednu sjednicu Skupštine obavezan je sazvati predsjednik Društva kada to pismeno zatraži najmanje jedna trečina članova Društva ili na osnovu inicijative Upravnog ili Nadzornog odbora Društva.

Uz zahtjev za sazivanje Skupštine predlagatelji su obvezni predložiti dnevni red sjednice.

Predsjednik Društva obavezan je sazvati izvanrednu sjednicu Skupštine prema predloženom dnevnom redu o roku od petnaest (15) dana od dana primitka pisanog zahtjeva.

Ako predsjednik Društva ne organizira sjednicu Skupštine na zahtjev Upravnog odbora, Nadzornog odbora ili jedne trečine članova Društva, sjednicu Skupštine sazvati će predlagatelj. Predlagatelj određuje dnevni red te datum i mjesto održavanja sjednice.

U slučaju isteka mandata tijela Društva, Skupštinu saziva minimalno 20 članova Društva upisanih u popis članova prije isteka mandata tijelima Društva.

**Članak 17.**

Radom sjednice Skupštine upravljaju predsjednik te radno predsjedništvo od tri člana, koje bira Skupština, na početku sjednice, javnim glasovanjem između prisutnih članova s pravom glasa.

O radu sjednice vodi se zapisnik, koji se trajno čuva u arhivi Društva.

Rad Skupštine uređuje se Poslovnikom.

**Članak 18.**

Skupština pravovaljane odluke donosi ako je prisutna nadpolovična većina redovnih članova Skupštine.

Ako u ugovoreno vrijeme početka sjednice nije prisutna nadpolovična većina članova s pravom glasa, početak sjednice se odgađa za 15 minuta. Nakon 15 minuta čekanja Skupština počinje se s radom i pravovaljano odlučuje ako je prisutno najmanje 20 članova s pravom glasa.

Skupština donosi odluke natpolovičnom većinom glasova prisutnih članova.

Glasovanje na sjednici Skupštine je javno, osim ako Skupština ne odluči drugačije.

**Članak 19.**

Skupština:

- utvrđuje politiku Društva i određuje glavne smjernice za rad Društva;

- donosi Statut Društva, njegove izmjene i dopune te druge akte bitne za funkcioniranje Društva;

- usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,

- utvrđuje program rada i financijski plan za tekuću godinu;

- raspravlja i zaključuje o izvješćima Upravnog odbora, Nadzornog odbora, Suda časti i sekcija;

- bira i razrješava predsjednika i tajnika Društva, članove Upravnog odbora, Nadzornog odbora i Suda časti;

- donosi druge akte i odluke važne za rad Društva;

- odlučuje o promjeni ciljeva i djelatnosti Društva te njegovih gospodarskih djelatnosti;

- odlučuje o udruživanju Društva u saveze, zajednice, mreže i druge oblike povezivanja udruga;

- odlučuje o žalbama članova na odluke o isključenju iz Društva,

- osniva i ukida sekcije Društva;

- odlučuje o prestanku rada Društva i raspodjeli preostale imovine Društva;

- bira i razrješava arbitražno vijeće i donosi pravilnik o njegovom radu;

- imenuje i opoziva likvidatora Društva;

- odlučuje i o drugim pitanjima za koja ovim Statutom nije utvrđena nadležnost drugih tijela Društva.

**UPRAVNI ODBOR**

**Članak 20**.

Upravni odbor je izvršno tijelo Društva, koje obnaša izvršne i druge poslove utvrđene ovim Statutom u razdoblju između dviju sjednica Skupštine.

Upravni odbor Društva sačinjavaju: predsjednik, tajnik, blagajnik, predstavnici sekcija i predstavnik izvansekcijskih članova Društva.

Predsjednik Upravnog odbora ujedno je i predsjednik Društva. Dopredsjednik Upravnog odbora ujedno je i dopredsjednik Društva.

Svaka od sekcija predlaže po jednog svog člana za člana Upravnog odbora. Predstavnika izvansekcijskih redovnih članova Društva može kandidirati potpisanih 10 redovnih članova koji nisu članovi sekcija.

Mandat članova Upravnog odbora je četiri godine i mogu biti ponovno birani.

**Članak 21.**

Upravni odbor obavlja izvršne i druge poslove utvrđene ovim Statutom:

- priprema sjednicu Skupštine;

- provodi odluke i zaključke Skupštine;

- priprema prijedlog godišnjeg plana rada Društva;

- priprema prijedlog godišnjeg financijskog plana Društva;

- odlučuje o korištenju sredstava Društva;

- upravlja imovinom Društva;

- utvrđuje prijedlog statuta Društva;

- donosi opće akte – pravilnike, poslovnike i drugo;

- predlaže Skupštini osnivanje i ukidanje sekcija;

- daje suglasnost na pravilnike sekcija;

- potvrđuje izbor pročelnika sekcija;

- osniva odsjeke, grupe, klubove i komisije prema potrebi;

- imenuje dopredsjednika Društva između svojih članova;

- vodi financijsko i materijalno poslovanje;

- utvrđuje visinu članarine za tekuću godinu;

- razmatra godišnja izvješća sekcija;

- utvrđuje prijedloge za priznanja i nagrade;

- obavlja i druge poslove koji ne spadaju u nadležnost Skupštine i

- podnosi izvješće o svom radu Skupštini.

**Članak 22.**

Upravni odbor se konstituira na prvoj sjednici, a najkasnije u roku od četrnaest (14) dana nakon održane Skupštine Društva.

**Članak 23.**

Sjednice Upravnog odbora saziva Predsjednik Društva i rukovodi njihovim radom.

Upravni odbor sastaje se po potrebi, a najmanje jednom u dva mjeseca. Iznimno, sjednica može biti i telekonferencijska ili mailom.

Upravni odbor pravovaljane odluke donosi ako sjednici prisustvuje nadpolovična većina članova.

Odluke se donose većinom glasova prisutnih članova Upravnog odbora.

U slučaju jednakog broja glasova, predsjednik Društva koristi pravo drugog glasa radi donošenja pravovaljane odluke.

Rad Upravnog odbora zasniva se na Pravilniku o radu Upravnog odbora.

**NADZORNI ODBOR**

**Članak 24**.

Nadzorni odbor ima tri (3) člana koji se biraju na četiri (4) godine i na tu dužnost mogu biti ponovno birani.

Na konstitutirajućoj sjednici članovi Nadornog odbora između sebe biraju predsjednika.

Članovi Nadzornog odbora odlučuju većinom glasova svojih članova.

Član Nadzornog odbora ne smije istovremeno biti i član Upravnog odbora, Suda časti te član tijela sekcija.

Kandidate za članove Nadzornog odbora predlažu redovni članovi Društva.

**Članak 25.**

- Nadzorni odbor nadzire financijsko i materijalno poslovanje Društva, primjenu Statuta i drugih akata.

Nadzorni odbor o svojim nalazima i mišljenjima redovito izvještava Upravni odbor.

- Ako utvrdi nepravilnosti u radu, Nadzorni odbor poziva Upravno odbor na otklanjanje uočenih nepravilnosti. Ako Upravni odbor ne otkloni uočene nepravilnosti, Nadzorni odbor može zatražiti sazivanje izvanredne sjednice Skupštine, te Skupštini podnijeti izvješće o utvrđenim nepravilnostima. Nadzorni odbor podnosi izvješća o svojem radu Skupštini Društva.

Članovi Nadzornog odbora mogu sudjelovati na sjednicama Upravnog odbora, ali bez prava odlučivanja.

Nadzorni odbor radi po Pravilniku o radu Nadzornog odbora.

**SUD ČASTI**

**Članak 26**.

Sud časti ima tri (3) člana koji se biraju na četiri (4) godine i na tu dužnost mogu biti ponovno birani.

Na konstitutirajućoj sjednici članovi Suda časti između sebe biraju predsjednika.

Članovi Suda časti odlučuju većinom glasova svojih članova u roku od 30 dana od dana prijave.

Član Suda časti ne smije istovremeno biti i član Upravnog odbora, Nadzornog odbora te član tijela sekcija.

Kandidate za članove Suda časti predlažu redovni članovi Društva.

Sud časti radi po Pravilniku o radu Suda časti.

**Članak 27.**

Članovi Društva stegovno odgovaraju za povredu članskih dužnosti utvrđenih Statutom ili drugim aktima Društva.

Zahtjev za pokretanje stegovnog postupka mogu podnijeti Upravni odbor, Nadzorni odbor ili najmanje jedna petina članova Skupštine Društva.

U stegovnom postupku mogu se izreći ove mjere: opomena, javna opomena i isključenje iz Društva.

O svojim odlukama Sud časti u pisanom obliku obavještava Upravni i Nadzorni odbor.

**Članak 28.**

Protiv odluke Suda časti može se podnijeti žalba putem Upravnog odbora Skupštini u roku od petnaest (15) dana, računajući od dana dostave odluke.

Skupština je dužna riješiti žalbu u roku od devedeset (90) dana.

Do odluke Skupštine primjenjuje se odluka Suda časti.

**PREDSJEDNIK DRUŠTVA**

**Članak 29.**

Predsjednik Društva predstavlja i zastupa Društvo.

Predsjednik Društva se brine da rad Društva bude u skladu sa zakonima te Statutom i drugim aktima Društva:

- vodi poslove Društva sukladno odlukama Skupštine

- odgovoran je za podnošenje Skupštini prijedloga godišnjeg financijskog izvješća

- dostavlja zapisnik s redovne sjednice Skupštine nadležnom uredu koji vodi registar udruga,

- sklapa ugovore i poduzima pravne radnje u ime i za račun Društva;

- vodi posebnu skrb o imovini Društva i naredbodavatelj je za izvršenje financijskog plana Društva,

- provodi odluke i zaključke Skupštine,

- saziva i vodi sjednice Skupštine,

- saziva i vodi sjednice Upravnog odbora i

- obavlja i druge poslove u interesu Društva.

Predsjednik Društva za svoj je rad odgovoran Skupštini Društva.

**Članak 30.**

Kandidate za predsjednika Društva predlažu redovni članovi i Upravni odbor Društva uz pisano obrazloženje.

Predsjednika bira Skupština na rok od četiri (4) godine i na tu dužnost može biti ponovno biran.

Predsjednik Društva ujedno je i predsjednik Upravnog odbora.

Predsjednik Društva može biti razriješen dužnosti prije kraja mandata, i to:

- na vlastiti zahtjev;

- ako ne postupa u skladu s ovim Statutom ili drugim pozitivnim propisima;

- ako ne izvršava odluke Skupštine ili postupa protivno tim odlukama;

- ako svojim nesavjesnim radom prouzroči štetu Društvu ili njegovu ugledu.

Odluku o razrješenju predsjednika donosi Skupština većinom glasova nazočnih članova.

**DOPREDSJEDNIK DRUŠTVA**

**Članak 31.**

Dopredsjednika Društva bira Upravni odbor Društva između svojih članova. Dopredsjednik ne može istodobno obnašati funkciju predsjednika ili tajnika i dopredsjednika.

Dopredsjednički mandat traje do kraja mandata Upravnog odbora koji ga je na ovu funkciju postavio.

Dopredsjednik na tu dužnost može biti ponovo biran.

Dopredsjednik Društva ujedno je i dopredsjednik Upravnog Odbora Društva.

Dopredsjednik Društva, u slučaju odsutnosti predsjednika, obavlja dužnosti predsjednika Društva.

Dopredsjednik Društva je za svoj rad odgovoran Upravnom odboru Društva.

Dopredsjednik Društva može biti razriješen dužnosti prije kraja mandata, i to:

- na vlastiti zahtjev;

- ako ne postupa u skladu s ovim Statutom ili drugim pozitivnim propisima;

- ako ne izvršava odluke Skupštine ili postupa protivno tim odlukama;

- ako svojim nesavjesnim radom prouzroči štetu Društvi ili njegovu ugledu.

Odluku o razrješenju dopredsjednika donosi Upravni odbor Društva većinom glasova ukupnog broja članova Upravnog odbora Društva.

**TAJNIK DRUŠTVA**

**Članak 32.**

Tajnik Društva:

- pomaže u radu predsjedniku, pročelnicima sekcija i voditeljima odsjeka, grupa, klubova i komisija;

- brine se o izvršavanju odluka i zaključaka tijela Društva;

- brine se o administrativnim poslovima Društva;

- priprema materijale za sjednice Upravnog odbora i Skupštine Društva i

- sudjeluje i u svim drugim poslovima prema potrebi.

**Članak 33.**

Tajnika Društva bira Skupština na mandat od četiri (4) godine i na tu dužnost može biti ponovno biran.

Kandidate za tajnika predlaže Upravni odbor Društva.

Za svoj rad tajnik odgovara Upravnom odboru i Skupšini Društva.

Tajnik može biti razriješen dužnosti i prije kraja mandata, i to:.

- na vlastiti zahtjev;

- ako ne izvršava zadatke koji su mu povjereni;

- ako svojim postupcima nanese veću štetu Društvu ili njegovu ugledu.

Odluku o razrješenju tajnika donosi Skupština većinom glasova nazočnih članova.

**BLAGAJNIK DRUŠTVA**

**Članak 34.**

Blagajnik Društva:

- priikuplja godišnju članarinu,

- vodi stanje blagajne,

- priprema podatke Upravnom odboru za financijsko izvješće,

- vodi evidenciju ulaznih računa i redoslijed plaćanja računa,

- vodi evidenciju bankovnih izvoda, plaćenih računa i stanja računa Društva i

- u suradnji s predsjednikom i tajnikom Društva odlučuje o materijalno-financijskim obvezama Društva.

Blagajnika bira Skupština Društva na mandat od četiri (4) godine, s mogućnošću ponovnog izbora.

Za svoj rad blagajnik je odgovoran Upravnom odboru Društva.

Blagajnik može biti razriješen dužnosti i prije kraja mandata, i to:

- na svoj zahtjev:

- ako ne izvršava zadaće koje su mu povjerene;

- ako svojim postupcima nanese veću štetu Društvu ili njegovu ugledu.

**LIKVIDATOR**

**Članak 35.**

 Likvidator je fizička ili pravna osoba koju imenuje i opoziva Skupština Društva i koja je kao likvidator upisana u Registar udruga.

 Likvidator ne mora biti član Društva.

 Likvidator zastupa Društvo u postupku likvidacije, te se otvaranjem likvidacijskog postupka upisuje u Registar udruga kao osoba ovlaštena za zastupanje udruge do okončanja postupka likvidacije i brisanja udruge iz Registra udruga.

**V. UNUTARNJE USTROJSTVO**

**SEKCIJE**

**Članak 36.**

Društvo osniva sekcije prema vrstama planinarske djelatnosti, prema starosnoj dobi članova ili prema sklonostima članova.

Za osnivanje sekcije potrebno je Upravnom odboru Društva podnijeti pisani zahtjev s potpisom minimalno deset (10) redovnih i počasnih članova Društva. Zahtjev mora sadržavati osnovne podatke o sekciji, njezine ciljeve i zadatke.

Odluku o osnivanju sekcije donosi Skupština Društva na prijedlog Upravnog odbora.

Sekcija nema svojstvo pravne osobe.

Sekcija prestaje sa radom:

- odlukom Skupštine sekcije koja se dostavlja Upravnom odboru Društva,

- odlukom Upravnog odbora Društva kada sekcija više od godine dana u svom članstvu ima manje od 10 redovnih i počasnih članova Društva.

Odluku o prestanku rada sekcije potvrđuje Skupština Društva.

**Članak 37.**

Član Sekcije može biti samo član Društva. Član Sekcije postaje se dragovoljnim pristupom i prihvaćanjem ciljeva i zadataka Sekcije.

Sekcija mora voditi evidenciju svojih članova.

**Članak 38.**

Skupština Sekcije je najviše tijelo Sekcije a čine je svi članovi Sekcije.

Sjednice Skupštine Sekcije održavaju se jednom godišnje, u pravilu mjesec dana prije redovne godišnje Skupštine Društva. Sjednicu Skupštine Sekcije saziva Upravni odbor Sekcije.

Skupština Sekcije:

- bira pročelnika, članove Upravnog odbora Sekcije na mandat od četiri (4) godine i svi mogu biti ponovo birani;

- donosi sekcijski Pravilnik o radu kojeg potvrđuje Upravni odbor Društva;

- određuje svog predstavnika u Upravnom odboru Društva;

- određuje sekcijske kandidate za Nadzorni odbor i Sud časti Društva. Članovi sekcijskih tijela ne mogu biti kandidati za Nadzorni odbor i Sud časti.

Na čelu Upravnog odbora Sekcije je pročelnik kojeg potvrđuje Upravni odbor Društva.

Sekcija podnosi godišnje izvješće Upravnom odboru Društva i Skupštini Društva.

**KOMISIJE, ODSJECI, GRUPE, KLUBOVI**

**Članak 39.**

Društvo može imati stalne i povremene komisije, odsjeke, grupe i klubove koje osniva Upravni odbor Društva.

Odlukom o njihovom osnivanju utvrđuje se njihov ustroj, zadaće i načini rada te najmanji broj članova.

Prijedlog za osnivanje mogu podnijeti redovni i počasni članovi Društva.

**Članak 40.**

Sekcije, komisije, odsjeci, grupe, klubovi nemaju svojstvo pravne osobe.

**VI. PRIZNANJA I NAGRADE**

**Članak 41.**

Društvo može svojim članovima dodijeliti priznanja i nagrade za izuzetne zasluge u razvoju i promicanju Društva.

Pravilnikom o dodjeli priznanja i nagrada detaljnije se opisuju načini dodjele priznanja i nagrada.

Odluku o dodjeli priznanja i nagrada donosi Upravni odbor Društva na prijedlog Komisije za dodjelu priznanja i nagrada.

Upravni odbor Društva također predlaže članove Društva za priznanja i nagrade krovnih planinarskih udruga u Republici Hrvatskoj.

**VII. IMOVINA DRUŠTVA**

**Članak 42.**

Imovinu Društva čine novčana sredstva koje je Društvo steklo uplatom članarine, dobrovoljnim prilozima i darovima, financiranjem programa i projekata Društva iz državnog proračuna i proračuna jedinica lokalne i područne (regionalne) samouprave, iz fondova i/ili iz inozemnih izvora, te novčana sredstva koje je Društvo steklo od nekretnina i pokretnih stvari Društva, kao i drugih imovinskih prava.

Društvo može raspolagati svojom imovinom samo radi ostvarivanja ciljeva i obavljanja djelatnosti određenih ovim Statutom, u skladu sa zakonom.

**Članak 43.**

Imovinom Društva upravlja i raspolaže Upravni odbor Društva u skladu s propisima o materijalnom i financijskom poslovanju te prema financijskom planu kojeg je donijela Skupština Društva

Predsjednik Društva, sukladno odlukama tijela Društva, ima nalogodavno pravo raspolaganja postojećim sredstvima.

Društvo može stjecati i otpisivati pokretnu i nepokretnu imovinu.

Odluke o tome donosi Upravni odbor Društva koji o svojim odlukama mora izvjestiti Skupštinu Društva koja ih razmatra i prihvaća.

**Članak 44.**

Ako je Društvo primilo financijska sredstva iz javnih izvora u smislu odredbi članka 32. Zakona o udrugama (NN 74/14), u slučaju prestanka postojanja, ostatak sredstava vratiti će se u proračun iz kojeg su financijska sredstva dodijeljena.

Ako se u slučaju prestanka postojanja Društva iz bilo kojih razloga ne može provesti postupak s imovinom Društva koji je Društvo odredilo svojim Statutom, preostalu imovinu stječe jedinica lokalne samouprave na čijem je sjedištu Društvo.

**VIII. PRESTANAK RADA DRUŠTVA**

**Članak 45.**

Društvo prestaje s radom kada o tome odluku donese Skupština Društva ili u slučajevima utvrđenim zakonima.

Skupština svoje odluke o prestanku postojanja Društva donosi dvotrečinskom večinom glasova od ukupnog broja članova Društva s pravom glasa.

U slučaju prestanka rada Društva Skupština će, na prijedlog Upravnog odbora, donijeti odluku o imovini Društva.

**IX. RJEŠAVANJE SPOROVA I SUKOBA INTERESA UNUTAR DRUŠTVA**

**Članak 46.**

Svi članovi Društva obvezni su surađivati u duhu zajedništva i solidarnosti.

Spor/sukob interesa u Društvu postoji ako se radi o pravima i interesima članova kojima oni mogu slobodno raspolagati, a utječe na rad Društva u cjelini ili ako se on odnosi na pitanja od zajedničkog interesa za sve članove.

Za rješavanje sporova/sukoba interesa, Skupština imenuje arbitražno vijeće koje čine članovi Društva. Sastav, mandat i način odlučivanja vijeća uređuju se pravilnikom koji donosi Upravni odbor Društva. Arbitražno vijeće u svom radu na odgovarajući način primjenjuje odredbe Zakona o mirenju.

Odluka arbitražnog vijeća je konačna.

Ako se spor/sukob interesa odnosi na odluke tijela upravljanja Društvom temeljem kojih se podnosi zahtjev za upis promjena u registar udruga, o čemu odlučuje nadležni ured, nezadovoljni član najprije se obraća Društvu radi rješavanja spora/sukoba interesa. Kad odluka arbitražnog vijeća postane konačna, Društvo podnosi nadležnom uredu zahtjev za upis promjena u registar udruga, a uz zahtjev prilaže odluku arbitražnog vijeća.

**X. PRIJELAZNE I ZAVRŠNE ODREDBE**

**Članak 47.**

Sekcije, komisije, odsjeci, grupe i klubovi dužni su svoje pravilnike i druge akte uskladiti s ovim Statutom najkasnije u roku od šest (6) mjeseci od dana donošenja ovog Statuta. U prijelaznom periodu primjenjivat će se odredbe ovog Statuta.

**Članak 48.**

Za tumačenje odredbi Statuta te svih drugih akata Društva nadležan je Upravni odbor Društva.

**Članak 49.**

Ovaj Statut stupa na snagu danom donošenja, a primjenjuje se danom upisa u registar udruga pri nadležnom tijelu državne uprave.

Stupanjem na snagu ovog Statuta prestaje važiti dosadašnji Statut HPD LIPA SESVETE.

 Predsjednik HPD LIPA SESVETE

 Zdravko Bartolić